जहां तक जद(यू) की बात है तो उसने भी अगरचे 2019 का चुनाव साथ लड़ने की बात कही है, लेकिन इसके साथ-साथ भगवा पार्टी को झटका देने के लिए तैयार है। वो राजस्थान, मध्य प्रदेश, छत्तीसगढ़ और मणिपुर के चुनाव में अपने दम पर मैदान में उतरेगी। हालांकि इसकी बहुत ज्यादा सियासी अहमियत नहीं है। वैसे, नीतीश कुमार अपने वजूद को बचाने के लिए कोई भी पैंतरा बदल सकते हैं और कोई भी चाल चल सकते हैं। उन्होंने भाजपा के साये में अपना कद बढ़ाया और मुख्यमंत्री की कुर्सी तक पहुंचे। जब उन्होंने देखा कि बिहार के मुस्लिमों को खुश रखे बगैर उनकी हुकूमत मजबूत नहीं रह सकती तो धर्मनिरपेक्षता का राग अलापने लगे। उन्होंने पहले धर्मनिरपेक्षता के पैरोकार लालू प्रसाद यादव से हाथ मिलाया, हुकूमतसाजी की, फिर जब उन्होंने देखा कि कहीं लालू का सेक्युलरिज्म उन पर भारी न पड़ जाए तो उन्होंने अपने पुराने दोस्त भाजपा से फिर हाथ मिला लिया। आज नीतीश कुमार एक बार फिर दोराहे पर हैं। इसलिए उम्मीद ज्यादा है कि एक बार फिर से भाजपा से मतभेद बढ़ जाएगा और नीतीश धर्मनिरपेक्ष सोच रखने वाली पार्टियों से पींगें बढ़ाने की कोशिश करेंगे। वैसे, लालू की आरजेडी, कांग्रेस और कम्युनिस्ट पार्टियां इस बार नीतीश को घास नहीं डालेंगी। ऐसे में नीतीश को मजबूरी में भाजपा की बात माननी ही पड़ेगी।